Banko de Finnlando

La Banko de Finnlando - finne Suomen Pankki, svede Finlands Bank - estas la centra banko de Finnlando. Temas pri la kvara plej aĝa centra banko tutmonde. La Waihetus-, Laina- ja Depositioni-Contorin ("ŝanĝa, kredita kaj mondepona kontoro" en la Grandprinclando Finnlando) fondiĝis la 1-an de marto 1811 en Turku, la tiama ĉefurbo de Finnlando, laŭ ordono de la rusia caro Aleksandro la 1-a. Jaron poste la banko ekhavis sian nunan nomon. En la jaro 1819 la institucio translokiĝis al Helsinko la komence tre limigitaj taskoj iom kaj iom ampleksiĝis. La banko ekzemple en 1840 ekhavis la rajton produkti kaj cirkuligi monbiletojn. En 1865 la banko ricevis la kontrolon pri la valuto finna marko, malligita de la rublo. En la jaro 1999 Finnlando enkondukis la eŭropan valuton Eŭro kiel nacia laŭleĝa pagilo kaj la finna marko estis malvalidigita fine de la jaro 2001. La Banko de Finnlando membras en la Eŭropa Sistemo de Centraj Bankoj kaj respondecas pri la havigo, reguligo kaj produktigo de la necesaj Eŭro-pagiloj, do monbiletoj kaj moneroj, en Finnlando. Nur parto de tio estas la produktigo de la finnaj eŭro-moneroj. Bankaj filioj situas en Vantaa, Kuopio, Tampere, Oulu kaj Turku. La aktuala prezidanto ekde 2018 estas la bankisto Olli Rehn. Eksteraj ligiloj oficiala retejo Vidu ankaŭ finna marko finnaj eŭro-moneroj Fontoj